《本心参政约游西山分韵得顶》
宋代·徐集孙

仆仆事行役，度尽千峰顶。恣览亦云倦，困卧殊未醒。

西爽俄见要，前约欲重订。结习若犹在，宁复计两胫。

天际豁轻阴，溪头横短艇。摇手谢篮舆，信步蹋荒径。

适意自忘远，迷途谁为诇。此翁平生意，故自略畦町。

何妨一笑回，呼童催煮茗。两年已三至，我如饫五鼎。

无乃太属厌，徒欲逃酩酊。老笔忽先倡，高标谁与并。

尚记去载游，金碧光炯炯。何处非吾乡，一气相涬溟。

作者简介：徐集孙，字义夫，建安（今福建建瓯）人。理宗时尝在临安作过小官（《休日招李山房杜北山访渭滨秋浦于孤山》“不枉微官客日边”），退居后名其居室为竹所。有《竹所吟稿》。事见《南宋文范作者考》卷下。　徐集孙诗，以汲古阁影宋抄《南宋六十家小集》本为底本，参校影印文渊阁《四库全书·两宋名贤小集》本（简称名贤集）、顾氏读画斋刊《南宋群贤小集》本（简称群贤集）。新辑集外诗附于卷末。